A BIZOTTSÁG HATÁROZATA
(2005. augusztus 2.)
az Egyesült Királyságban 1996. augusztus 1. előtt született vagy nevelt szarvasmarhafélékből származó termékek bármilyen célra való forgalomba hozatalának betiltásáról és az ilyen állatoknak a 999/2001/EK rendelet védekezési és felszámolási intézkedései alóli mentességéről
(az értesítés a C(2005) 2916. számú rendelettel történt)
(csak az angol nyelvű szöveg hiteles)
(EGT vonatkozású szöveg)
(2005/598/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendeletre (1) és különösen annak 12. cikke (1) bekezdésének ötödik albekezdésére, 13. cikke (3) bekezdésére, 16. cikke (7) bekezdésére és 23. cikkére,
mivel:
(1)
Az Európai Élelmiszerbiztonsági Hatóság (EFSA) biológiai veszélyekkel foglalkozó tudományos testületének 2004. április 21-én kelt, az egyesült királysági dátumalapú kiviteli rendszerben (DBES) és a harminc hónaposnál idősebb állatokkal kapcsolatos eljárási rendben (OTM) javasolt módosítások tudományos indoklásáról szóló véleménye szerint az Egyesült Királyságban 1996. augusztus 1. előtt született vagy nevelt szarvasmarhákat ki kell zárni az élelmiszer- és takarmányláncból, mivel a szarvasmarhák szivacsos agyvelőbántalma (BSE) előfordulása ebben a csoportban viszonylag magas. A vélemény szerint az említett dátumot követően született szarvasmarhák esetében a szivacsos agyvelőbántalom fogyasztói kockázata a más tagállamokban tapasztalhatóhoz hasonló mértékű. 1996. augusztus 1-től az Egyesült Királyságban betiltották az emlősökből előállított hús- és csontliszt használatát a haszonállatok takarmányozásában.
(2)
Ilyen körülmények között célszerű megtiltani az Egyesült Királyságban 1996. augusztus 1. előtt született vagy nevelt szarvasmarhafélékből származó anyagokból álló vagy azokat tartalmazó valamennyi termék forgalomba hozatalát, valamint célszerű biztosítani, hogy az ilyen anyagokat megsemmisítsék annak érdekében, hogy a fertőző szivacsos agyvelőbántalom emberekre vagy állatokra való átterjedésének veszélyét ki lehessen zárni.
(3)
Mivel a bőr a tudományos tanácsadás szerint nem jelent kockázatot, a bőr kereskedelmét nem szükséges korlátozni. Célszerű, hogy az ilyen állatok bőrét a bőriparban fel lehessen használni.
(4)
A bőrök forgalomba hozatalának a nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendelet (2), valamint az egyes 1. és 2. kategóriába sorolt, műszaki célokra szánt állati melléktermékek tekintetében az 1774/2002/EK európai parlamenti és tanácsi rendelettel összhangban átmeneti intézkedések megállapításáról szóló, 2004. április 29-i 878/2004/EK bizottsági rendelet (3) előírásaival összhangban kell történnie. Mivel a 999/2001/EK rendelet értelmében a tejre és a tejalapú termékekre nem vonatkoznak korlátozások, a tejet és a tejalapú termékeket is ki kell zárni azon termékek közül, amelyek forgalomba hozatala tilos.
(5)
Az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló 999/2001/EK európai parlamenti és tanácsi rendeletre való áttérést elősegítő átmeneti intézkedések megállapításáról, valamint az említett rendelet VII. és XI. fejezetének módosításáról szóló, 2001. június 29-i 1326/2001/EK bizottsági rendelet (4) átmeneti intézkedésként felfüggesztette a 999/2001/EK rendelet egyes rendelkezései, különösen a 16. cikkben előírt, a termékek forgalomba hozatalát érintő intézkedések végrehajtását. Ilyen körülmények között az Egyesült Királyságban 1996. augusztus 1. előtt született vagy nevelt szarvasmarhafélékből származó termékek forgalomba hozatalának betiltását célzó intézkedést átmeneti intézkedésként kell elfogadni mindaddig, amíg az Egyesült Királyság BSE-státuszát megállapító határozatot el nem fogadják és az hatályba nem lép.
(6)
A 999/2001/EK rendelet 12. és 13. cikke a TSE-fertőzöttség gyanúját és igazolódását követően alkalmazandó szabályokat állapítja meg. A 13. cikk szerint azok a tagállamok, amelyek az említett cikkekben előírt forgalmi korlátozással vagy leöléssel és megsemmisítéssel megegyező szintű védelmet lehetővé tévő helyettesítő rendszert alkalmaztak, eltérésként alkalmazhatják ezeket az egyenértékű intézkedéseket, amennyiben azok a komitológiai eljárással összhangban jóváhagyásra kerültek.
(7)
2001. május 24-én az Egyesült Királyság kérte, hogy alkalmazott módszereit a 999/2001/EK rendelet 12. és 13. cikkében előírt forgalmi korlátozással és leöléssel egyenértékűként ismerjék el.
(8)
2002. január 11-én a Tudományos Operatív Bizottság véleményt fogadott el az Egyesült Királyságban és Németországban előállt helyzetben a különböző leölési rendszerek további biztosítékairól. A TOB elismerte, hogy az Egyesült Királyságban alkalmazott intézkedések, nevezetesen a takarmányok teljes körű betiltása, a harminc hónaposnál idősebb állatokkal kapcsolatos megsemmisítési rendszer (OTM) és a különleges fertőzési veszélyt jelentő anyagok betiltása - amennyiben ezeket hatékonyan hajtják végre - olyan mértékű biztonságot nyújtanak, amit a veszélyeztetett állatok 999/2001/EK rendelet 13. cikke (1) bekezdésének c) pontjában foglalt leölése és megsemmisítése nem javítana jelentősen.
(9)
Mivel tejen és tejtermékeken, illetve a bőripari felhasználásra előkészített bőrön kívül semmilyen, az Egyesült Királyságban 1996. augusztus 1. előtt született vagy nevelt szarvasmarhafélékből származó termék nem kerülhet forgalomba, meg kell fontolni, hogy a Tudományos Operatív Bizottság 2002. január 11-i véleménye alapján a termékeny élettartamuk végét elért állatoknak az 1774/2002/EK rendelettel összhangban történő megsemmisítésére vonatkozó tervet a 999/2001/EK rendelet 12. és 13. cikkében előírttal megegyező szintű védelmet nyújtónak tekintsék. Az 1996. július 31. után született veszélyeztetett állatok esetében a 999/2001/EK rendeletben előírt felszámolási intézkedések továbbra is érvényesek.
(10)
A forgalmazási tilalom fenntartása mellett helyénvaló az Egyesült Királyságot mentesíteni a 999/2001/EK rendelet 12. és 13. cikkében a védekezésre és felszámolásra előírt követelmények többsége alól az Egyesült Királyságban 1996. augusztus 1. előtt született vagy nevelt állatok vonatkozásában.
(11)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) Nem hozható forgalomba semmilyen, az Egyesült Királyságban 1996. augusztus 1. előtt született vagy nevelt szarvasmarhaféléből származó, a tejtől eltérő anyagból álló vagy azt tartalmazó termék.
(2) Az Egyesült Királyságban 1996. augusztus 1. előtt született vagy nevelt szarvasmarhaféle elpusztulása esetén annak minden testrészét meg kell semmisíteni az 1774/2002/EK rendelettel összhangban.
(3) Az (1) és (2) bekezdéstől eltérve az azokban említett állatok bőrét fel szabad használni a bőriparban, az 1774/2002/EK rendelettel és a 878/2004/EK rendelet 4. cikke (1) bekezdésével és 5. cikkével összhangban.
2. cikk
(1) Amennyiben az Egyesült Királyságban 1996. augusztus 1. előtt született vagy nevelt állat esetében a fertőző szivacsos agyvelőbántalom (TSE) gyanúja felmerül vagy hivatalos igazolást nyer, az Egyesült Királyság mentesül a következő követelmények végrehajtása alól:
a)
a 999/2001/EK rendelet 12. cikkével összhangban az abban a gazdaságban található összes szarvasmarhaféle, kivéve az 1996. augusztus 1-ét követő 12 hónapban születettek hatósági forgalmi korlátozás alá helyezése, amíg rendelkezésre nem állnak a klinikai és járványügyi vizsgálatok eredményei.
b)
a 999/2001/EK rendelet 13. cikkével és VII. mellékletével összhangban az igazolást nyert esetekben a fertőzött állaton kívüli, egyéb állatok azonosítása és megsemmisítése.
(2) Mindazonáltal a következő állatokat kötelező a 999/2001/EK rendelettel összhangban azonosítani, megölni és megsemmisíteni:
a)
azon nőivarú állatnak, amelyben a betegséget megállapították, valamennyi utódát, amelyek a betegségnek az anyaállatban való klinikai megjelenését megelőző két évben vagy a megjelenést követően születtek,
b)
ha a betegséget 1996. augusztus 1-jét megelőző 12 hónapban született állatnál állapítják meg, minden 1996. július 31. után született, a kohortba tartozó állatot.
3. cikk
Ennek a határozatnak Nagy-Britannia és Észak-Írország Egyesült Királysága a címzettje.
Kelt Brüsszelben, 2005. augusztus 2-án.